text: 17-årig stadig i livsfare
  06 november 2013 kl. 19.29
  Den 17-årige knallertkører der søndag aften blev skudt i hovedet med et luftgevær, ligger fortsat i respirator og er i livsfare, oplyser Syd- og Sønderjyllands Politi til TV SYD onsdag aften.
  Drengen der er indlagt på Odense Universitetshospital, blev søndag aften skudt i hovedet, da han kørte på Gl. Vardevej i Esbjerg. Haglet er endt i drengens hjerne, og lægerne er derfor varsomme med at tage det ud. Han ligger derfor stadig i respirator, og tilstanden betegnes som kritisk.
  Den 50-årige mand der har erkendt at have skudt drengen fra sin altan, er varetægtsfængslet i fire uger. Han skal have skudt drengen, fordi han var træt af at høre på knallertlarmen.
  Ekstra Bladet kunne tidligere i dag fortælle, at den 50-årige tilbage i 1994 blev dømt for et mord i Nyborg. Det kan efterforskningsleder og vicepolitiinspektør hos Syd- og Sønderjyllands Politi, Bent Thuesen, hverken be- eller afkræfte overfor TV SYD her til aften.
  